khistorydata/jeongjo-sjw-relations huggingface dataset:
정조 5년
辛丑閏五月二十七日酉時。上御涵仁亭。同副承旨入侍時。同副承旨鄭志儉。假注書趙興鎭。編修官張顯慶。記事官文采五。以次進伏訖。上曰。各道敗船狀啓規例。各自不同。今番湖南稅船之致敗也。湖西道臣。先以敗船形止狀聞。次以査事。鱗次登聞。而至於湖南。則初無是例。何也。志儉曰。其間委折。臣姑未知而蓋由於道規不同之致矣。上曰。今年臭載之患。比昨年尤甚。或緣長霖之連月不霽。而大抵近來人心獰悍。船漢監色輩。不無符同故。敗之弊。故國用漸至匱渴。豈不悶然哉。志儉曰。聖敎至當矣。以近日敗船狀啓。見其臭載之頻數。莫如今年。誠極悶矣。命書傳敎曰。道各異例。稅船致敗。湖西則先以形止狀聞。次以査事。鱗次登聞。至于具格狀啓。而不知其幾次。湖南則無是例。今番敗船形止之不卽登聞。必由於此。此後一依湖西例爲之。上曰。右承旨。今日何不仕進乎。志儉曰。聞有實𧏮云矣。命書傳敎曰。右承旨。許遞。前望單子入之。命退。承史以次退出。
정조 5년
行都承旨嚴璹藥院直。左承旨金尙集坐直。右承旨沈念祖未肅拜。左副承旨沈有鎭坐直。右副承旨兪恒柱坐。同副承旨鄭志儉坐。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
沈有鎭啓曰。各營門習陣頉單子。例於廳坐入啓。而卽者禁衛營頉單子。日晏後始爲來呈。事甚未安。原單子捧入。而該大將。推考警責。何如。傳曰。允。
정조 5년
以全羅左水使姜五成。發兵符逢受啓本。傳于兪恒柱曰。蛇渡鎭兵符兩隻之至今在水營者。關防事體。不當如此。雖有國役。輕重自別。未赴任僉使。近地中相換。不多日內下送。
정조 5년
以來初一日輪對。取稟。傳于金尙集曰。爲之。
정조 5년
沈有鎭啓曰。明日次對。憲府無進參之員。除在外外。未肅拜呈告人員。竝待開門牌招。何如。傳曰。允。
정조 5년
兵曹口傳政事。以尹坊爲分副摠管。
정조 5년
傳于金尙集曰。新除授承旨。牌招察任。
정조 5년
以宣傳官李忠彬崔命健等汰去傳旨。傳于金尙集曰。分揀。鍊熟間入直。
정조 5년
吏曹口傳政事。以鄭一祥爲兵曹參判。
정조 5년
以義禁府罪人崔景崙照律啓目。傳于金尙集曰。典賣逆賊家舍之罪。擬以典賣他人田宅之律。豈有如許議讞。況律文中。以爲係官者。加二等云云。尋常係官。尙加二等。係逆家事。則加十等百等。猶無不可。乃反只從係官二等之律。果何意義。所擬徒配之律。可謂準備於律官。當該律官。亟令施以徒配之律。以嚴懲討。此啓目勿施。
정조 5년
金尙集啓曰。新除授同副承旨丁範祖。時在江原道原州地。斯速乘馹上來事。下諭。何如。傳曰。許遞。前望單子入之。
정조 5년
沈念祖。以戶曹言啓曰。綾州稅船致敗。無一字狀啓。卽令該曹。委折行査本道以聞事。命下矣。卽爲發關査問。則回關內綾州牧稅船致敗事。洪忠監營移文。始於今十七日來到。而搜得船隻査實委折之間。自費四五日。敗船形止狀啓。今二十二日。稽滯封發云矣。敢啓。傳曰。臭載未有如今年。本道伯若能十分董督。冒法故敗。豈至於此。形止狀報。本道雖無前例。此等無前之擧。亦無一字登聞。此亦前例乎。且敗船之無一粒拯出。此亦前例乎。一船之二千餘石。或近二千石濫載。此亦前例乎。船人則曰以本道致敗。監司則曰以他道致敗。此亦前例乎。査問之下。淹旬過期今始枚報。此亦前例乎。旣以推考。而更請待罪於狀本。此亦前例乎。前例從他。前例矇然。自是曚然。此後復有如許奸弊。按道之臣。難免其責。使之惕念擧行事。更爲回移。可也。
정조 5년
沈有鎭。以內醫院官員。以都提調提調意啓曰。今此移御後。慶壽宮産室廳。當爲排設。吉日時。令日官推擇。則今十二日辰時爲吉云。以此擧行。何如。傳曰。允。
정조 5년
又以都摠府言啓曰。分副摠管金永綬。今方入直矣。身病猝重。魚錫定在外未上來。無以推移入直之員。令政院稟旨變通。仍令該曹。卽爲口傳差出。以爲入直之地。何如。傳曰。允。許遞。
정조 5년
又以吏曹言啓曰。今此景慕宮朔祭大祝。前修撰林濟遠塡差。而時無職名。令該曹口傳付軍職。何如。傳曰。允。
정조 5년
金尙集。以宗簿寺官員。以提調意啓曰。卽伏見江華府留守徐浩修狀本。則今番雨後。璿源閣內後面第一椽間雨漏一庫。地衣上有滲漏之痕。第二椽間雨漏一庫。地衣上有滲濕之痕云。莫重璿閣之如是滲漏。事甚驚慮。修改之役。差待霖雨快霽。更爲草記擧行。何如。傳曰。允。
정조 5년
又以奉常寺官員。以都提調提調意啓曰。東籍親耕田所種小麥打作。則所出爲一石八斗之意。敢啓。傳曰。知道。
정조 5년
又以訓鍊都監言啓曰。本局分授都城頹落處甚多。以東浮石通路稍遠。運來繼用。不無不足之慮。而西郊白蓮峯下。曾有浮石處。故東西兩處。竝爲浮出取用之意。敢啓。傳曰。知道。
정조 5년
又以禁衛營言啓曰。本營分授崇禮門南邊及昭義門北邊體城。頹圮處改築時。所入石子。今月二十九日爲始東郊蘆原近處。浮出取用之意。敢啓。傳曰。知道。
정조 5년
又以義禁府言啓曰。京畿監司李鎭衡狀啓據。刑曹粘目內。水原前前府使金光默。移本府處之事。允下矣。金光默今方待命。卽爲拿囚之意。敢啓。傳曰。知道。
정조 5년
又以義禁府言啓曰。洪忠監司李崇祜狀啓據。刑曹粘目內。連山縣監權惠應。舒川郡守權熻。舒川浦萬戶韓愼裕等。移本府處之事。允下矣。權惠應權熻等。俱在任所云。依例發遣府羅將拿來。韓愼裕時在任所。發遣府羅將。交代後拿來。何如。傳曰。允。
정조 5년
禁府照目。前監察金師柱矣。飭敎之後。强引廳規。不爲求差。嚴問之下。敢爲游辭。欲爲分疎者。分義事體。俱極痛駭。以此照律罪。杖八十收贖。奪告身三等。私罪奉敎判付啓。語雖未暢。職已見汰。分揀放送爲良如敎。
정조 5년
又照目。奉常奉事李信默矣。祭享事體。何等至嚴。而身爲典祀官。莫重祭物。晩後陪進。事之稽忽。莫大爲甚。以此照律罪。杖八十收贖。奪告身三等。私罪奉敎判付啓。功減一等爲良如敎。
정조 5년
又啓目。水原前前府使喪人金光默原情云云。問目內辭緣。泛稱遲晩。所當請刑是白乎矣。曾經侍從及喪人。勿爲請刑。旣有先朝受敎。議處何如判付啓。與配所官有異兺除良。赴任在於丁酉。逃躱在於二三年前云爾是隱則。合有分揀之道。以公罪勘放後。草記爲良如敎。
정조 5년
奉朝賀金致仁箚曰。伏以臣。十年屛伏。不與人事。忽伏聞姓名。入於宗臣妻上言之中。其所爲言。罔有旣極。臣實滿心駭恧。寧欲無辨。而其言旣已上徹。臣若不言。雖以天日之明。亦何以俯燭其情狀乎。玆不得不冒昧略暴焉。蓋臣於十數年前。爲父母遷墳。買占一穴於先塋近處而置標焉。後因術言多毁。置而不用。乃於今春。墓奴告以新溪君家。方營葬於置標傍近云。故臣泛答以旣係買置之地。他人似不當入葬。須以此意。往告其家矣。踵聞彼家。不顧民訴。不有官令。終至壓葬於村後。擧措駭異。不可復以道理責之。故臣飭諭奴屬。俾勿干涉於其間。而臣於四月。遭兄嫂之喪。占山於先墓隔岡之原。此是有主陳田。將欲成券決買。則宗臣之姪益恢。稱以渠家立案之處。沮戲賣買。及其兩造尺量。渠亦自知理屈。而猶硬稱渠地。末乃因人送言。謂以若使其叔山訟。得一言緩頰於營邑。則此山吾當毋爭而許用云。而渠家山訟。關係公法。私囑操縱。非所可論。臣故斥退而占用他山。其間事實委折。不過如斯而已。彼雖急於免罪。爲媒臣自脫之計。而白地架鑿。脅持爲說。胡至於此。儻使宗臣。先有置標。而臣之置標。加於其上。則臣與宗臣。丘墓相近。情面頗熟。宗臣生時。何無一言之及此。而到今始發於其家之供乎。數里之遠。陳荒之久。不干於其山岡麓者。亦可謂之來龍近處乎。其所謂送門客誘說。善爲彌縫者。則卽渠所自爲。而反謂臣云云。又其所謂。未滿一旬營門啓達者。則道啓在於三月。臣嫂之喪。在於四月。未喪之前。焉有營窆之可言。月日之相左。猶不暇計。告君之辭。尙敢如是乎。最其嗾民囑官。暗地排布等說。直驅之於怙勢慢法之科。噫。誠如其言。罪當如何。區區私義。縱不足恤。其在國體。不容置之於暗昧之間。伏乞聖明。亟命嚴査。臣果有一毫近似於是者。明降威罰。以爲爲人臣營私蔑公者之戒焉。臣無任兢悚俟命之至。取進止。答曰。省箚具悉卿懇。宗臣妻上言中云云。侵詆極其狼藉。殊極駭惑。在卿何有。訟理伸否。卽有司存。而卿之爲引。無或過當。卿須安心勿辭。仍傳曰。此批答。遣史官傳諭于金奉朝賀。
정조 5년
辛丑閏五月二十八日申時。上御涵仁亭。同副承旨入侍時。同副承旨鄭志儉。假注書趙興鎭。編修官張顯慶。記事官文采五。以次進伏訖。命書奉朝賀金致仁箚于批答。上曰。新溪君妻上言。承旨亦見之耶。志儉曰。臣亦見之。而其所下語。甚箚着於奉朝賀矣。上曰。今此上言中云云。李益恢向來以此等山訟事。起訟畿營。至有道伯狀聞之境。故其時果以嚴辭退斥矣。觀此上言措語。似是其時事端矣。志儉曰。臣則未及知之矣。上曰。新溪君妻上言來呈委折。詳問於當直都事。賤臣承命出回奏曰。再昨日申後。新溪君妻乘轎來詣於當直門外。欲呈上言。故該都事初以不得捧之意退斥。則新溪君妻。終不還去。至黃昏時相持。不得已捧入云矣。上曰。然則過三日後。今始入啓。委折知入。賤臣承命出回奏曰。回見諸堂上。問其捧入當否。故自爾遲滯云矣。上曰。李益恢果是誰某之族屬耶。志儉曰。似是李聖圭之族矣。命書傳敎曰。大臣箚批。略已及之。玆事須卽決折爲可。且係大臣箚陳事。明日次對。當問于大臣處之。此上言。該房次對時持入。上曰。此上言。出給備局。今日內回見大臣及諸備堂然後。還送於政院之意。分付。又命書榻敎曰。兵曹堂上未差之代。口傳差出。命退。承史以次退出。
정조 5년
行都承旨嚴璹藥院進。左承旨徐有防未肅拜。右承旨金尙集坐直。左副承旨沈有鎭坐。右副承旨兪恒柱坐直。同副承旨鄭志儉病。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
金尙集啓曰。今日擧條中。莫重批答。遺漏不書。而至於入啓。臣有不察之失。惶恐待罪。當該注書。推考警責。何如。傳曰。允。勿待罪。
정조 5년
傳于徐有防曰。向來事。旣無情勢之可言。況該曹入直堂郞。竝皆收敍則其時判堂。獨自引義。義無所據。今日次對。懸病不進。尤爲未安。備堂李衍祥。從重推考。卽爲牌招。同參次對。
정조 5년
傳于金尙集曰。大臣備局堂上引見。
정조 5년
傳于金尙集曰。右副承旨與按覈御史入侍。
정조 5년
傳于兪恒柱曰。宗廟薦新西苽。尙此稽遲。司圃署官員推考。明日朔祭薦進事。分付。司饔院則待爛熟捧進。
정조 5년
有政。吏批。判書洪樂性牌不進。參判金夏材進。參議未差。右承旨金尙集進。吏批啓曰。判書洪樂性牌不進。參議未差。小臣獨政未安。何以爲之。敢稟。傳曰。仍爲之。以宋濟魯爲工曹參議。蔡濟恭爲判義禁。李鎭衡李敬養爲同義禁。金晩根爲義興縣監。再政。徐有防爲承旨。
정조 5년
兵批。判書李性源進。參判未差。參議李在學入直。參知未差。右副承旨兪恒柱進。以金文淳爲副摠管。朴孝晉爲宣傳官。柳鎭琡爲忠壯將。平薪僉使孫命奕。蛇渡僉使丁遇泰相換事判下。副司直金文淳朴取源趙㻐鄭象仁趙時偉丁範祖。
정조 5년
傳于金尙集曰。左承旨馳詣宗廟景慕宮。奉審摘奸以來。
정조 5년
傳于沈有鎭曰。承旨房仍。
정조 5년
以江原監司狀啓。六月令宗廟薦新生銀口魚。霖雨水漲。勢難捉得。限內不得封進。惶恐待罪事。傳于兪恒柱曰。勿待罪事回諭。
정조 5년
金尙集。以兵曹言啓曰。卽接東道參軍牒報。則御營廳所授惠化門北邊第三城廊近處體城。一間半許頹圮云。令繕工監。爲先把子圍排。分授軍門。急速修築。而把守軍兵。亦令該軍門。量宜定送。限修築間。各別守直之意。分付。何如。傳曰。允。
정조 5년
兪恒柱。以賑恤廳言啓曰。因漢城府啓目判付內。致傷人物。令有司恤典擧行事。命下矣。李大孫等五名。每名各布二疋式。題給之意。敢啓。傳曰。知道。
정조 5년
金尙集。以禁衛營言啓曰。本營分授崇禮門南邊及昭義門北邊體城改築時。所入石子。東郊蘆原近處。浮出取用事。昨已啓下。而西郊碌磻峴近處。又爲浮出取用之意。敢啓。傳曰。知道。
정조 5년
金尙集。以御營廳言啓曰。本廳字內惠化門北邊體城一間半許頹毁處。令分授軍門。急速修築。把守軍亦令該軍門。量宜定送。嚴加守直事。自兵曹草記矣。修築則卽宜擧行。而本廳將校。率領鄕軍二十名。限修築間。晝夜輪回。守直之意。敢啓。傳曰。知道。
정조 5년
金尙集。以御營廳言啓曰。本廳字內惠化門北邊鷹峯近處體城頹毁處。今方修築。而所入石子浮出然後。可以始役矣。東郊蘆原近處所在石子。浮出之意。敢啓。傳曰。知道。
정조 5년
兪恒柱。以義禁府言啓曰。陽德前縣監禹禎鳳。拿囚之意。敢啓。傳曰。知道。
정조 5년
以刑曹言啓曰。因義禁府罪人崔景崙照律啓目。典賣逆賊家舍之罪。擬以典賣他人田宅之律。當該律官。亟施徒配之律事。命下矣。依傳敎。當該律官權廷基。杖一百收贖後。徒三年定配於江原道高城郡。卽爲押送之意。敢啓。傳曰。知道。
정조 5년
辛丑閏五月二十九日酉時。上御涵仁亭。御史入侍時。兵曹正郞李益運。右副承旨兪恒柱。假注書趙興鎭。編修官張顯慶。記事官文采五。以次進伏訖。上曰。前雖未試。近因試講。頻見已知其精緊矣。今番新溪君妻上言事。別無難處之端矣。上言見之乎。益運曰。見之矣。上曰。其上言措語。雖箚着於大臣。而御史之行。不過往見其刑止而已。設或有箚着於大臣。專以事之曲直。爲主。可也。當初道伯狀啓。以嚴辭斥退判下。謄見畿營狀啓。則亦知其委折矣。益運曰。當依下敎爲之矣。命退。諸臣以次退出。
정조 5년
行都承旨嚴璹藥院進。行左承旨金文淳未肅拜。行右承旨李敬養未肅拜。左副承旨徐有防坐直。右副承旨金尙集坐。同副承旨兪恒柱坐直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
傳于金尙集曰。禮房承旨入侍。
정조 5년
傳于金尙集曰。都承旨與輪臺官入侍。
정조 5년
傳于金尙集曰。京畿監司留待。
정조 5년
傳于金尙集曰。右副承旨與京畿監司入侍。
정조 5년
下備忘記曰。吏兵批歲抄付標者。依例捧傳旨。其中前大將李柱國當初處分。出於懲後。而聞是切姻。則或與干與於不干涉之人差異。身爲將臣。冒此罪名。不卽收敍。殊非滌瑕之意。特爲給牒敍用。前監司趙時俊。道臣體重。今已給牒。仍爲敍用。前府使李應爀。西邑守令。亦已蒙釋。宜無異同。蕩滌。前縣監崔致侃。與李應爀無異同。一體捧傳旨。前縣監李天穆。自初判付。已有分揀之意。所犯容有可恕。繡啓諸守令。今番倂置仍秩。此人事端自異。蕩滌敍用。前縣監兪漢鼎。加分而報營。反作而又報營。可謂公罪。然未收殺之數夥然。雖因徑遞之。故不可全釋。亦不可混同置仍。職牒特爲還授。前郡守沈重奎。雖入於繡啓中。一時兼官。率爾着署。不可混置仍秩。宜有區別。減一等。前令洪允五。所犯不至大段。職牒還授。前兼春秋韓光植。前香室官員金致泳。見失樂器。旣已捕捉。今無可罪之端。蕩滌敍用。前宣傳官沈公燁。特以下位之故。未免獨當之嘆。合有參恕之典。蕩滌敍用。前禁軍將具敍五。春秋館香室官員。皆已敍用。則宜無異同。蕩滌敍用。前兵使李得濟。與所管之虞候有異。若此則營下守令之罪。監司當之乎。當初繡啓。差欠審量。蕩滌敍用。前中官李元碩。渠亦有堂郞之分。蕩滌敍用。
정조 5년
下備忘記曰。李集斗朔書。書以通訓大夫行禦侮將軍。大夫爲階。將軍爲銜。亦有此等政格乎。問于該曹。無是例則問于該文臣以啓。在京年少文臣。率皆無端不書。而惟前待敎徐龍輔鄭東浚。前翰林李集斗此三人。及期書進。奉法之誠。亦云嘉尙。此後無或懸頉。更加惕念之意。申飭。原任閣臣及未出代翰林。自本閣本館依時任例給紙地。使之書進事。分付內閣翰苑。仍爲定式。朔書書進。若不替手。猶是游藝之一事。豈其無效。抄啓文臣中。工於楷字之人。多入於篆字抄啓。此則比楷字。緊漫自異。竝移抄楷字。自來朔準此書進事。分付。
정조 5년
下備忘記曰。續觀洪忠道狀聞。連山之穀。致敗於舒川地。此則錦伯雖有不飭之貴。若究逗留之迹。自連山到舒川。費十九日字。而其間逗留於礪山船巖。至於十一日之多云。湖南道臣之一味不飭。極可駭惑。本道許多稅船相續致敗之不足。反與他道船而執留本道境內。畢竟致令故敗。然而不曾致察。又登於錦閫狀聞。卿其矇然。兪往愈甚。果何故也。卿則更爲推考。此後少加惕念事。卽爲下諭。近來祗受狀啓之遲滯。其如此道。今番自本院另加申飭。
정조 5년
徐有防啓曰。李集斗朔書。書以通訓大夫行禦侮將軍。大夫爲階。將軍爲銜。亦有此等政格乎。問于該曹。無是例則問于該文臣以啓事。命下矣。問于兵曹。則果無此例云。故問于李集斗。則以爲。官敎初不出來。旣未得見。又未酌知其官方。矇未覺察。忙忽誤書。誠不勝萬萬惶恐云矣。敢啓。答曰。知道。眞率可喜。生疎何傷。卽令修史。從速從官。以爲諳鍊官方。擺棄鄕闇之地。可也。
정조 5년
下備忘記曰。旣當政月。又値貶期。前參議沈念祖。前正郞李時秀。仍任前職。
정조 5년
以京畿監司李亨逵敎書製述官望單子。傳于徐有防曰。敎書製進。元非難事。除拜幾日。尙不撰進。始於道伯辭朝之後。急急書呈。促下寶匣。此亦國體所在。寧不寒心。當該承旨推考。藝文館行首官員拿處。知製敎禁推。更令他知製敎製進。
정조 5년
徐有防。以禮曹言啓曰。昌慶宮移接各司。今六月二十日還接昌德宮本所之意。分付。何如。傳曰。允。
정조 5년
又以禮曹言啓曰。宗廟薦新西果。明日朔祭。兼薦事命下。故自臣曹亦爲捧甘嚴飭矣。卽接司圃署所報。則薦新西果員役及貢人。四處出送。搜覓不得。朔祭享前。萬無封進之勢云。莫重薦獻。特敎之下。不卽擧行者。其在事體。萬萬可駭。當該官員。令該府拿問處之。員役貢人等。亦令該曹。從重科治。何如。傳曰。設置該署。而如時果之微物。亦不及期待令。況薦獻事體。何等莫重。則諉以搜覓不得者。萬萬駭然。節或差早。雨又頻仍。而昨日下敎。在於申前。亦豈有未及措備之事乎。以此以彼。尤極無狀。該署官員。竝令該府。拿問嚴勘。下吏貢人。移法司重繩後草記。該署提調。焉逭不飭之責。從重推考。
정조 5년
金尙集。以實錄廳郞廳。以摠裁官意啓曰。卽今實錄印役方張。都㕔郞廳及粉板郞廳。不可暫時移次。今此各處褒貶時。依舊例懸頉之意。分付。何如。傳曰。允。
정조 5년
以前正言洪履健。副司果李宗燮。前佐郞朴宗正禁推傳旨。傳于徐有防曰。今番分揀。此後申飭。
정조 5년
傳于徐有防曰。內資寺提調官員。一體捧傳旨。
정조 5년
金尙集。以兵曹言啓曰。二所巡將金宇鎭。今將受牌。而時無職名。卽爲口傳付軍職。何如。傳曰。巡將卽其職耳。何可更爲巡將。而請付軍銜乎。巡將非職。則豈可以啓目口傳付職乎。然則京外白徒之陞資者。皆付巡將。而無付軍職之例。均是巡將。而士夫則以巡將本職。更兼軍銜。中庶則無是耶。且巡將與監軍自異之故。移實職則遞巡將。元是不易之成典。豈非傍照之一端。近來兵曹。事端則必先惹起。徒隷則無罪不犯。而反以不當請之請。煩瀆之無難。捧納承旨推考。當該堂上遞差。此草記勿施。
정조 5년
以知製敎徐有成兼春秋趙錫晦等禁推傳旨。傳于金尙集曰。分揀放送。
정조 5년
傳于金尙集曰。漢城右尹。前望單子入之。
정조 5년
漢城右尹。前望單子入之。鄭昌聖落點。
정조 5년
徐有防啓曰。新除授漢城右尹鄭昌聖。方在罷散中。何以爲之。敢稟。傳曰。爾等旣在喉舌。亦不知歲抄中付標乎。莫曰未及見之。望筒歲抄後先啓下。何不憑考後以稟。當該承旨。從重推考。此啓辭勿施。
정조 5년
傳于徐有防曰。兵曹參知有闕代。口傳差出。
정조 5년
兵曹口傳政事。以趙時偉爲兵曹參知。
정조 5년
傳于徐有防曰。前京畿監司明日來待。
정조 5년
有政。吏批。判書洪樂性牌不進。參判金夏材進。參議沈念祖未肅拜。左副承旨徐有防進。吏批啓曰。判書洪樂性牌招不進。參議沈念祖未肅拜。小臣獨政未安。何以爲之。敢稟。傳曰。仍爲之。以李敬養爲承旨。申致權權爲掌令。李運彬嚴思憲爲持平。林錫喆爲副修撰。沈有鎭爲兵曹參議。金宇鎭爲參知。吏曹參議沈念祖。正郞李時秀。仍任事承傳。再度。以金文淳爲承旨。
정조 5년
兵批。判書李性源病。參判鄭一祥入直進。參議參知未差。右副承旨金尙集進。副司直沈有鎭。
정조 5년
傳于徐有防曰。新除授兵曹堂上。卽爲牌招。推移入直。
정조 5년
傳于金尙集曰。藝文館下吏。分揀放送。
정조 5년
兵曹口傳政事。行副司直鄭志儉。
정조 5년
金尙集。以義禁府言啓曰。司圃署別提姜文德田日復。直長韓世裕等。拿囚之意。敢啓。傳曰。捧供以聞。
정조 5년
又以刑曹言啓曰。因禮曹啓辭。薦新事體。何等莫重。而飭敎之下。諉以搜覓不得。萬萬駭然。該署下吏貢人。移法司重繩後。草記事。命下矣。取考律文。則大明律制書有違條。有曰凡奉制書。有所施行。而違者杖一百。司圃署書員姜翊新。貢人郭命周河鳳瑞庾命錫等。依此律各杖一百收贖。放送之意。敢啓。傳曰。知道。
정조 5년
京畿監司李亭逵疏曰。伏以臣。以言乎家世。則旣孤且寒。以言乎人器。則至庸極陋。雖淸朝百執事之末。一無可以堪承者。而偏蒙我聖上罔極之恩。長置近密之列。又擢命德之班。全保之庇覆之者。殆若上天之遂微物。慈母護弱子。臣每奉除書。有淚被面。平居所自矢于心者。惟在奔走服勤殫竭盡分。以爲絲毫圖報之計。而外此餘念。夢寐不到。迺者有隕自天。以臣爲京畿觀察使。聞命驚惶。不知措躬之所也。噫。旬宣之地。何莫非國之重寄。而至若畿臬。卽古之三輔。其地望之隆。責任之大。視外藩爲尤別。苟非聲績之夙茂。才猷之素著者。莫宜居之。臣於年前。猥膺東藩。生疎憒劣。瘡疣百出。若論其罪。合被大何。而幸蒙曲庇。得免重戾。至今追思。惶愧冞切。況目下所叨之職。事務之閑劇。酬應之繁簡。比關東不啻倍蓰。則顧臣綿薄。將何以副其萬一。而獲收東隅之失哉。噫。臣之頂踵毛髮。罔非恩造。雖使臣粉糜赴蹈。所不敢辭。而若或僬僥千匀。不量其力。貪戀冒膺。晏然承當。則畢竟臣身之狼狽。固無足恤。竊恐有乖於朝家綜名實之政。參倚前衡。趨赴無路。玆敢略具短章。仰暴至懇。伏乞聖慈。俯垂諒察。將臣見帶之任。回授可堪之人。以重方面。俾安賤分。千萬幸甚。臣無任屛營祈懇之至。答曰。省疏具悉。卿其勿辭。速往欽哉。
정조 5년
敎京畿監司李亨逵書。王若曰。二千石循良之吏。古難其人。五百里甸服之疆。今屬之子。玆頒如綍之旨。庸侈仗鉞之行。惟卿。不私其身。願忠者國。惟文華政事之俱備。擧世皆稱通才。而言論風裁之可觀。立朝已多夙譽。自先朝置之邇列。庸畀金華啓沃之方。逮寡人擢諸宰班。久勞銀臺夙夜之任。符佩西府。不憚燥濕險夷。節按東潘。益著綜密鍊逹。惟其績庸之旣茂。所以眷注之益深。眷玆千里邦畿。實爲四方根柢。控御三輔。同漢家馮扶之治。統釐兩都。若周室陜鎬之制。山川拱衛京闕。壯襟帶天作之形。春秋掃國陵。瞻衣冠月遊之所。如欲緩急之有恃。必須撫禦之得人。玆授卿京畿觀察使兼兵馬水軍節度使開城府留守巡察使。卿其祗服寵章。益殫乃悃。政嚴考課。宜思黜陟之惟明。責重旬宣。所貴寬猛之相濟。時適値浹月之雨。必先課農政之方。民不識長吏之尊。須講振國綱之道。自餘裁稟。厥有典常。於戲。審愼本自有餘。顧何待於加勉。恩威固宜竝施。佇騰譽於承流。故玆敎示。想宜知悉。
정조 5년
辛丑六月初一日辰時。上御涵仁亭。禮房承旨入侍時。左承旨徐有防。假注書趙興鎭。編修官張顯慶。記事官文采五。以次進伏。上命顯慶曰。爾往宗廟景慕宮。今日薦新西瓜看品後。其中一箇持來。可也。顯慶承命出。上曰。禜祭後意謂雨勢之卽霽。汔今無快晴之意。田野之間。必有傷稼之患。爲民事誠可悶矣。有防曰。聞外邑消息。則多有覆沙成川處云矣。上曰。畿伯何不肅謝耶。有防曰。疏批尙今未下。故不得肅命云矣。上曰。此是中官掩置之致也。仍命書畿伯疏批。仍命書傳敎曰。本道有査事。道伯使之今日辭朝。而聞疏批不下。必是中官掩置之故。當該中官從重推考。京畿監司當日辭朝。上曰。畿伯當日內辭朝事。注書出去。分付。上曰。抄啓文臣中付軍職者。自有軍職祿。而至如未通淸無實職者。及未回刺槐院參下。未受斗祿。而使之役役於講製者。此豈勸奬之道乎。史局郞廳。雖在罷散中。旣有軍銜權付之列。則此例獨不可施抄啓文臣耶。有防曰。然矣。命書傳敎曰。抄啓文臣中。如翰注出六者。已付司果。雖無可論。其他未通淸已通淸文臣之無實職者。及承文參下之未回刺者。無斗祿而使之役役於月講課製。是豈念苦酬勞之意也。此後無論參上。參下。無實職人。被選於抄啓文臣。則隨品付實。軍銜給祿。雖以本職坐罷者。如非削職或奪告身。而可應講試者。已有付軍職冠帶常仕之規。所以行於史局郞之例。可不施於抄啓文臣乎。依史局郞例給祿事。分付戶兵曹。仍令內閣知悉。臨時隨卽行移該曹。命書傳敎曰。本閣只有直提學一人。閣務自多委屬。且今貶坐。當前一二提學斯速上來事。下諭。雖有難捨之情私。暫來旋去。不以爲咎。以此意一體下諭。命書傳敎曰。近日直閣待敎。皆在抄啓文臣中。自當受祿。而此後雖不入於抄啓者。堂下文臣之原任直閣待敎者。勿付虛軍銜。付實軍銜給祿事。分付。閣臣事體。典三司自別。而曾經三司。猶付實軍銜。況閣臣乎。原任直閣待敎。雖以他職遞見任。或因事坐罷。收敍則本閣草記。請付軍職。仍又移文該曹。以爲受祿之地事定式。命書傳敎曰。兼吏與實吏有異。雖不啓目。依玉堂冊色書吏例。自本閣小名單子啓下。命書傳敎曰。檢校直閣鄭志儉。口傳付軍職。雖是原任閣臣。方帶檢校時。則一依時任例。不待本閣草記。該曹直付軍職事。分付兵曹。上曰。騎堂望筒中二人。方在罷散。此便同單付。該曹之不爲微稟。事涉訝惑矣。兵曹堂上更爲口傳差出事。分付。可也。命退。承史以次退出。
정조 5년
辛丑六月初一日巳時。上御涵仁亭。都承旨與輪對官入侍時。行都承旨巖璹。假注書趙衍德。編修官張顯慶。記事官文采五。都摠經歷閔百恒。成均博士金命彦。學正金鼎國金鼎命。學錄李錫祺車亨衢鄭良翰。承文博士申完。通禮院引儀金履中。奉常正池應龍。以次進伏訖。上命書傳敎曰。俄因禮曹草記。有所處分。而又聞摘奸史官回奏之語。奉覽果品體樣色澤。不合薦新。時果成熟。同一圃田。而內圃薦進之果。擧皆成熟。則該署之不能致謹。推此可知。以此薦獻。極其驚悚。該署提調。不可推考而止。爲先越俸一等。書訖。命輪對官進前。百恒進伏。上曰。職姓名。對曰。都摠經歷閔百恒矣。命百恒先退。命彦進伏。上曰。職姓名。對曰。成均博士金命彦矣。上曰。有職掌乎。對曰。無所掌矣。上曰。有所懷乎。對曰。無有矣。命彦先退。鼎國進伏。上曰。職姓名。對曰。成均學正金鼎國矣。上曰。科是何年乎。對曰。丁酉式年登科矣。上曰。有職掌乎。對曰。時或入直香室矣。上曰。有所懷乎。對曰。無有矣。命鼎國先退。鼎命進伏。上曰。職姓名。對曰。成均學正金鼎命矣。上曰。爾在何處乎。對曰。居在北道矣。上曰。有職掌乎。對曰。臣亦入直香室矣。命鼎命先退。錫祺進伏。上曰。職姓名。對曰。成均學祿李錫祺矣。上曰。爾是誰族乎。對曰。李胤福之族矣。上曰。有職掌乎。對曰。無所掌矣。上曰。有所懷乎。對曰。無有矣。命錫祺先退。亨衢進伏。上曰。職姓名。對曰。成均學錄車亨衢矣。上曰。爾居何處乎。對曰。居在肅川矣。上曰。科是何年乎。對曰。丁酉式年科矣。上曰。有職掌乎。對曰。無所掌矣。上曰。有所懷乎。對曰。無有矣。上曰。爾誦科時講章乎。亨衢講奏火天大有卦訖。上曰。爾有父母乎。對曰。父年今至六十八矣。上曰。爾居關西。能爲鄕任乎。對曰。然矣。命亨衢先退。良翰進伏。上曰。爾居何處乎。對曰。居在光州矣。上曰。有所懷乎。對曰。無有矣。命良翰先退。完進伏。上曰。爾是誰族乎。對曰。無顯族矣。上曰。爾有顯祖乎。對曰。以近代言之。無顯祖矣。上曰。科是何年乎。對曰。丁酉庭試登科矣。上曰。居在何處乎。對曰。居在醴泉矣。上曰。登科已久。何以爲今始正字乎。對曰。以次陞付故然矣。上曰。有職掌乎。對曰。只爲査對文書矣。上曰。有所懷乎。對曰。無有矣。上曰。有老親乎。對曰。親年今至六十三矣。命完先退。璹曰。嶺人雖或十代無顯。以鄕案爲主。轉相連姻。故藉以爲兩班。分館之際。不問可否。直隷槐院云矣。履中進伏。上曰。職姓名。對曰。通禮院引儀金履中矣。上曰。爾與金文淳爲幾寸乎。對曰。爲五寸叔矣。上曰。有職掌乎。對曰。祭享時。只有引接之事矣。命履中先退。應龍進伏。上曰。職姓名。對曰。奉常正池應龍矣。上曰。爾居何處乎。對曰。居在西原矣。上曰。爾是誰族乎。對曰。別無顯族。而今承文正字池德斌。爲臣之姪矣。上曰。有遺在乎。對曰。貢脯爲三千二百七十八貼三條矣。上曰。有所懷乎。對曰。無有矣。上曰。前正多陳所懷。而爾則何不陳白乎。對曰。臣待罪是職。姑未多朔。故未能詳知矣。命應龍先退。又命退。承史以次退出。
정조 5년
辛丑六月初一日申時。上御涵仁亭。京畿監司入侍時。京畿監司李亨逵。右副承旨兪恒柱。假注書趙衍德。編修官張顯慶。記事官文采五。以次進伏訖。上曰。畿伯進前。亨逵進伏。上曰。方伯之任。孰非重寄。而至於畿輔。尤爲體重。卿其惕念焉。亨逵曰。臣猥叨旬宣。實難堪承。極爲惶悶矣。上曰。仁川山訟事。今見新溪君家原情。則稱以十步地云。其事實姑未可知矣。亨逵曰。臣亦見其上言。則事多相左。極涉可怪。而第待御史還來。當以詳悉狀聞矣。上曰。訟理貴在從公。卿其善處也。仍命退。諸臣以次退出。
정조 5년
行都承旨嚴璹藥院直。行左承旨金文淳坐。行右承旨李敬養坐直。左副承旨徐有防坐。右副承旨金尙集坐直。同副承旨兪恒柱坐注書二員未差。假注書趙興鎭病趙衍德仕直。事變假注書姜彙鈺仕。
정조 5년
兪恒柱啓曰。大司憲李聖圭。掌令申致權。持平嚴思憲李運彬未肅拜。執義兪彦鏶。掌令權儼在外。今日以監察茶時之意。敢啓。傳曰。知道。
정조 5년
傳于金文淳曰。禮房承旨入侍。
정조 5년
下備忘記于兪恒柱曰。敎書所以命其官之意也。卽古麻誥遺制。須於未肅拜前。啓下名實。或可相孚。而近來謬例成習。雖以昨日言之。至有館吏稱托之說。可謂無形之甚。此後除拜。卽日分排。知製敎未肅拜。前撰進敎書。而如有時急差除。敎書未及撰出。則政院微稟。如是申復舊制之後。或有不謹之弊。該房承旨。該翰林。難免其責。竝令知悉。
정조 5년
又下備忘記曰。奎章閣提學金鍾秀本職。朝因政府草記許遞。閣提學無實職。不待本閣草記。直付軍銜。如史局堂上之例。旣有春間定式。則該曹終日掩置。始於夜中開政時。循例付銜。果何故也。此等小事。成命未久。看作弁髦。其委折問于該曹以啓。雖以本閣言之。過時無付軍銜之事。提飭該曹。可也。請罪該曹。可也。不此之爲。事事夢夢度日。不特此事爲然。近來閣事。擔閣一邊。無幾於不勝任。本閣直提學沈念祖處。其委折亦爲問啓。
정조 5년
金尙集啓曰。奎草閣提學金鍾秀本職。朝因政府草記許遞。閣提學無實職。不待本閣草記。直付軍銜。如史局堂上之例。旣有春間定式。則該曹終日掩置。始於夜中開政時。循例付銜。果何故也。此等小事。成命未久。看作弁髦。其委折問于該曹以啓。雖以本閣言之。過時無付軍銜之事。提飭該曹。可也。請罪該曹。可也。不此之爲。事事夢夢度日。不特此事爲然。近來閣事。擔閣一邊。無幾於不勝任。本閣提學沈念祖處。其委折亦爲問啓事。命下矣。問于兵曹判書李性源處。則以爲。閣臣遞職之後。不待本閣草記。直付軍銜。新有定式。而不能覺察。未卽擧行。以致開政命下後。始爲循例付銜。矇然之極。不勝惶恐云。問于奎章閣直提學沈念祖處。則以爲。臣奉職昏憒。觸事曠癈。居常惶恐。無非俟勘之日。至於提學軍銜之不卽直付。春間雖有不待本閣草記之定式。固當提飭該曹。以爲趁卽擧行。而矇然未省覺。以至過時不入。致有此問啓之命。惶恐待罪云矣。敢啓。傳曰。例付軍銜之些少事。兵判雖是長堂。豈能事事盡察。問啓之命。欲知委折而然也。必是下吏無形之致。兵判則別無深咎之端。而至於直提學。則本事旣係長僚去就。且有上來之命。一提學藉赴召。入京於日暮前。則將以無實職。不得造公堂矣。此無異於召其人。而閉其門也。且稱待罪。不可例批。直提學沈念祖推考。
정조 5년
傳于金尙集曰。定式之下。替呈之狀。不但萬萬駭然。䙝慢又特甚。該郞先汰後拿。當該堂上推考。
정조 5년
金文淳。以議政府司錄。以領右相意啓曰。明日本府褒貶。不可無西壁。而左參贊金鍾秀在外。右參贊權噵有實病。不得進參。在外及有實病人員。竝改差。令該曹口傳差出。待下批仍卽牌招。以爲推移開坐之地。何如。傳曰。允。
정조 5년
吏曹口傳政事。以尹東暹爲左參贊。李衍祥爲右參贊。
정조 5년
兵曹口傳政事。副司果尹㬦。
정조 5년
有政。吏批。判書洪樂性牌不進。參判金夏材式暇。參議沈念祖進。左副承旨徐有防進。吏批啓曰。判書洪樂性牌不進。參判金夏材式暇。小臣獨政未安。何以爲之。敢稟。傳曰。只出緊任。以任瑎爲舒川郡守。李匡運爲泰安郡守。安春君烿。鶴林君焴。雲峰君杺。凝善君爔。以上敍用事承傳。李義逸爲臨坡縣令。李福徽爲保寧縣監。再政。以趙城鎭爲兵曹佐郞。權必稱爲海南縣監。
정조 5년
兵批。判書李性源進。參判鄭一祥入直進。參議沈有鎭病。參知金宇鎭病。右副承旨金尙集進。以趙時俊爲副摠管。吳儁爲五衛將。李顯永爲文兼。李漢昌李得濟具敍五李健修姜柱河金處升宋迪中鄭彦衡李格李翼純卞至健爲護軍。金鍾秀韓光近權噵趙時俊任希曾洪檢李養鼎鄭景淳李柱國爲司直。
정조 5년
以兵曹佐郞望筒。傳于李敬養曰。此果擇差乎。此望筒勿施。政官推考。
정조 5년
徐有防。以奎章閣言啓曰。今日是考功日次。而提學金鍾秀兪彦鎬俱在外。直提學一員未差。不得擧行。原啓目待後日次。竝爲磨勘以入之意。敢啓。傳曰。知道。
정조 5년
徐有防。以奎章閣言啓曰。奉謨堂奎章閣今閏五月朔望後奉審。依定式。臣等進詣奉審。則奉謨堂前日雨漏處。今番潦雨則不爲滲漏。閣內諸處。前日滲漏外。姑無他頉之意。敢啓。傳曰。知道。
정조 5년
傳于李敬養曰。右副承旨入侍。
정조 5년
傳于兪恒柱曰。盛暑滯囚可悶。時囚皆令今日內捧供以聞。
정조 5년
以海南縣監望筒。傳于徐有防曰。旣以有履歷有聲績人。使之擇擬。則一則無履歷。一居中而罷職者也。一則四經中下者也。雖欲必以無履歷無聲績人。有意排擬。無以加此。特敎之下。如是擧行。事體道理。萬萬寒心。此望筒勿施。赴政政官。爲先從重推考。使之更爲擬入。今日望筒。不過六望。而迫曛開政。過三更始入望筒。政院何不申飭。必待飭敎而催促乎。
정조 5년
以戶曹正郞李禹圭汰去傳旨。傳于徐有防曰。自有謀避之郞官。則豈以因公出他者。捧現告乎。此傳旨。姑爲置之。委折知入。
정조 5년
以全羅監司罪人金尙源到配啓本。傳于徐有防曰。意在伸法而已。該曹堂郞。旣已蒙宥。不可異同。與尹垙特爲放送。
정조 5년
傳于徐有防曰。承傳色中官出入之際。行步倨慢。萬萬駭然。令該府處之。
정조 5년
徐有防。以訓鍊都監言啓曰。明日景慕宮展拜時。月覲門外弘化門入直軍。當以金虎門入直把摠率領排立。而金虎門把摠。今不可出用。以出番把摠李亨默。領率擧行之意。敢啓。傳曰。知道。
정조 5년
又以御營廳言啓曰。今六月初三日景慕宮展拜時。依兵曹節目。集春營入直軍二十名。領軍把摠南正周。哨官金錫憲率領。月覲門左邊設布張外排立。東營入直軍三十名。把摠李泰亨。哨官崔壽聃率領。宮大門外把守。而竝待標信出用。解嚴後還入直間。集春營哨官張宅基。東營哨官李光玄代直之意。敢啓。傳曰。知道。
정조 5년
兪恒柱。以義禁府言啓曰。時囚罪人金光默原情公事判付內。以公罪勘放後草記事。命下矣。金光默段。京畿前監司李鎭衡狀啓據。刑曹粘目內。凡定配罪人中。若有逃還本土物故者。則自其原籍官。卽爲檢驗後。轉報巡營。狀聞頉案。自是法例。今此罪人和福。逃還物故。亦已經年。而原籍官之不卽覺察。亦不檢驗報營者。殊涉矇然罪。取考律文。則大明律不應爲條。有曰凡不應得爲而爲之者。笞四十云矣。金光默以公罪笞四十。收贖放送。何如。傳曰。允。如有功議。各減一等。
정조 5년
又以義禁府言啓曰。時囚罪人金光默笞四十。以公罪收贖放送事。照律草記批旨內。如有功議。各減一等事。命下矣。金光默四代祖錫衍。保社原從功臣淸風府院君五寸親云。功議各減一等。笞二十收贖之意。敢啓。傳曰。知道。
정조 5년
徐有防。以義禁府言啓曰。時囚罪人崔景崙杖一百收贖。告身盡行追奪。流三千里定配事。照律公事判付內。依允啓下矣。崔景崙全羅道海南縣流三千里定配。而以刑曹啓目內辭意。具罪目依例發遣府羅將。押送配所。何如。傳曰。允。
정조 5년
禁府啓目。因宣惠廳啓目粘云云。海南縣監金敍九。泰安郡守李胤馥。濫載晩發。已違事目。而不念國穀之至重。載諸送船之不完。終致臭載之患者。極爲駭然。竝令該府。拿問處之。何如。判付啓。臭載之弊。無歲無之。而豈有若今番之紛紜。此後復有如許之事。不可不別樣處分。以此意。措辭行會爲旀。他餘條件。竝只依回啓施行爲良如敎。
정조 5년
禁府啓目。司圃別提姜文德田日復。直長韓世裕等原情云云。傳旨內辭緣泛稱遲晩。竝只刑推得情。何如判付啓。均是圃田。而內圃則以成熟之果。及期薦獻眞殿。而外署則初稱節早而不封。更有飭敎。而又不封。莫重廟宮薦獻之物。以致欠敬。渠輩安得免重勘。然猶與內資之經宵遲遞。不無輕重兺除良。內圃雖有司田。外署必貿市肆。此或爲參恕之端。竝只公罪勘放何有矣。溽署滯囚。不可不念。待明朝開坐照律爲良如敎。
정조 5년
禁府啓目。陽德前縣監禹禎鳳原情云云。問目內辭緣。泛稱遲晩。刑推得情。何如判付啓。除刑推議處爲良如敎。
정조 5년
辛丑六月初二日申時。上御涵仁亭。右副承旨入侍時。右副承旨金尙集。假注書趙衍德。編修官張顯慶。記事官文采五。以次進伏訖。上曰。戶曹紙地替呈現告。何以李禹圭入啓乎。尙集曰。以替呈人現告事下敎。故如是矣。上曰。替呈事。政院初不申飭乎。尙集曰。前已申飭。而該曹如是擧行矣。上曰。郞廳初不入來乎。尙集曰。郞廳則果爲到院矣。上曰。郞廳旣以到院。則何以謂替呈乎。尙集曰。旣非當該郞廳。故果以替呈現告矣。上曰。旣非下吏來呈。則雖以代色郞廳。旣有親呈。則何可以替呈入稟乎。其時入稟承旨。卽爲召入。顯慶承命出。與右承旨李敬養偕入進伏。上曰。該曹郞廳。旣以親納。則何以替呈入稟乎。敬養曰。旣非該色郞廳。而以代色來呈。故誤認以替呈入稟矣。上曰。此雖微事。豈可如是擧行乎。此後則郞廳來呈時。承旨躬檢以入。可也。仍命書傳敎曰。近日政院事皆若此。若無更詢之擧。無罪郞官。其將公然見汰。戶曹堂郞傳敎勿施。入院卽日。已有做錯。不可無警。右承旨李敬養。從重推考。上曰。他道監司請罷他道守令。亦有前例乎。尙集曰。事關公體。則或有請罷之事矣。上曰。該曹有可考文跡乎。知入。顯慶承命出。回秦曰。問于吏曹。則近來旣無此例。且無可考文跡云矣。命書傳敎曰。當此農務方殷之時。守令多窠。政官牌招開政。海南縣監本罪之外。更有所犯。自在當罷之中。待其拿來。徒貽曠官之弊。爲先改差。今日政。無論文武。以有履歷有聲績人。各別擇差。又命書傳敎曰。郞官旣以公罪決放。提調推考足矣。司圃提調李性源越俸傳敎。爻周。又命書傳敎曰。不可以情勢論。則不參次對。已極乖當。違牌見職。又甚無義。右參贊李衍祥。從重推考。更卽牌招。申飭行公。又命書傳敎曰。明日由月覲門展拜。該房知悉。又命書傳敎曰。明日門路。以明政門爲之。尙集曰。明日展拜禮時。駕前形名中龍旗及纛。當爲如儀設行。而方在昌德宮。姑未移捧。何以爲之乎。上曰。當下標信。以爲移來。可也。命書傳敎曰。承旨房仍書訖。命退。承史以次退出。
정조 5년
行都承旨嚴璹藥院直。行左承旨金文淳坐。行右承旨李敬養坐直。左副承旨徐有防坐。右副承旨金尙集坐直。同副承旨兪恒柱坐。注書二員未差。假注書趙興鎭病趙衍德仕直。事變假注書姜彙鈺仕。
정조 5년
金尙集啓曰。大司憲李聖圭。掌令申致權。持平嚴思憲李運彬未肅拜。執義兪彦鏶。掌令權在外。今日以監察茶時之意。敢啓。傳曰。知道。
정조 5년
金文淳啓曰。前京畿監司李鎭衡。依下敎來待矣。傳曰。入侍。
정조 5년
傳于金文淳曰。雖展拜相値。各司褒貶。依例爲之事。分付。
정조 5년
徐有防。以實錄廳郞廳。以摠裁官意啓曰。本廳粉板郞廳崔烜權坪。俱有親病。勢難察任。今姑減下。其代前掌令金光岳。前佐郞韓光植差下。使之察任。何如。傳曰。允。
정조 5년
吏曹口傳政事。以金光岳韓光植爲實錄記事官。
정조 5년
兵曹口傳政事。金光岳韓光植爲副司果。
정조 5년
徐有防。以弘文館言啓曰。副修撰沈樂洙疏批已下。卽爲牌招察任。何如。無批答
정조 5년
又以戶曹言啓曰。奎章閣原任待敎當朔祿追給後草記事。命下矣。原任待敎徐龍輔鄭東浚六月朔祿米太。依本閣移文分付該倉。卽爲頒給之意。敢啓。傳曰。知道。
정조 5년
又以戶曹言啓曰。奎章閣抄啓文臣當朔祿追給後。草記事。命下矣。副司果金載瓚洪履健李顯默朴宗正六月朔錄米太。依本閣移文。分付該倉。卽爲頒給之意。敢啓。傳曰。知道。
정조 5년
兵曹口傳政事。副司果洪履健李顯默朴宗正。
정조 5년
徐有防。以訓鍊都監言啓曰。依傳敎。本局字內內外宮墻頹圮處。把守軍兵及將校。依判下減數解送。其餘軍兵及將校。仍留把守。而別單亦爲書入之意。敢啓。傳曰。知道。
정조 5년
又以禁衛營言啓曰。本營分授崇禮門南邊體城八間許頹圮處。今六月初四日。始役改築之意。敢啓。傳曰。知道。
정조 5년
兪恒柱。以義禁府言啓曰。內資寺主簿全道郁。直長李邦仁。奉事黃仁熙等。拿囚之意。敢啓。傳曰。知道。
정조 5년
金尙集。以義禁府言啓曰。全羅道益山郡定配罪人金尙源。慶尙道豐基郡定配罪人尹珖等放送事。承傳啓下矣。竝卽放送事。分付各該道臣之意。敢啓。傳曰。知道。
정조 5년
又以義禁府言啓曰。連山縣監權惠應拿囚之意。敢啓。傳曰。知道。
정조 5년
徐有防。以義禁府言啓曰。承傳色中官劉仁默拿囚之意。敢啓。傳曰。知道。
정조 5년
兪恒柱。以義禁府言啓曰。洪忠監司李崇祜狀啓。據刑曹粘目內。舒川郡守權熻移本府處之事。允下矣。權熻前以稅船不善護送事拿來。羅將已爲發送。待拿囚添問目取招。何如。傳曰。允。
정조 5년
又以義禁府言啓曰。海南縣監金敍九。泰安郡守李胤馥等。拿問處之事。傳旨啓下矣。金敍九李胤馥等。俱在任所云。依例發遣府羅將。竝拿來。何如。傳曰。允。
정조 5년
禁府啓目粘。向前禹禎鳳。亦編配罪人。不善防閑。致令逃躱。雖曰事在十年之前。不能檢飭之罪。在所難免。以此照律。何如。判付啓。依允。
정조 5년
禁府照目。司圃別提姜文德田日復。直長韓世裕等矣。均是圃田。而內圃則以成熟之果。及期薦獻眞殿。而外署則初稱節早而不封。更有飭敎而又不封。莫重廟宮薦獻之物。以致欠敬。渠輩安得免重勘。然猶與內資之經宵遲滯。不無輕重兺除良。內圃雖有司田。外署必貿市肆。此或爲參恕之端。竝只公罪勘放罪。各杖八十收贖。竝只公罪。奉敎依允。韓世裕乙良。功減一等爲良如敎。
정조 5년
吏曹判書洪樂性疏曰。伏以。臣昨夏所患痁疾。復發於潦炎蒸濕之際。痛勢轉劇。已逾數旬。實無晨夕供職之望。而身帶保護之任。方切顒祝之誠。不敢言病。强策奔走。粗效犬馬之勞。竊寓盡瘁之義矣。自六七日以來。諸般症狀。一倍陡劇。寒戰發熱之候。或至崇朝。或至半日。氷炭裘葛。倏變於俄頃之間。頭疼如碎。嘔逆翻胃。寢食俱廢。方藥罔效。加之以泄痢暴作。氣息奄奄。實有頃刻垂盡之形。萬無旬月起動之勢。雖於輪直當次之日。僚員替宿。旣不止一再。今日展拜有命。而亦末由趨詣於起居之班。虧分闕禮。罪固難逭。而虛縻重任。一味養痾。不但私心之萬萬惶蹙。此時內局。所重自別。而緣臣賤疾。久未備員。尤豈不大有關於國體哉。況於數日之間。連有政命。而輒事違傲。殆頑如木石。不畏法紀者然。臣雖無狀。粗知分義。焉敢可强而不强。甘自陷於辜恩慢命之科乎。且念大政當前。次第應行之事。罔非緊重。而目下病情之危篤如此。自力趨赴。斷無其路。至於考績殿最。乃是有國重典。而臣所叨諸司。亦將以臣之故。竝不得趁卽擧行。伏枕惶阨。尤增死罪。臣猥以不肖無似。受殿下罔極之恩。一分報效之道。惟在殫竭筋力。生死向前。而不幸病瀕危域。微忱莫伸。有臣如此。生不如死。玆敢倩人搆疏。疾聲哀籲於天地父母之前。伏乞聖慈。曲垂矜察。亟遞臣本兼諸任。俾便調治。獲延殘喘。仍治臣瘝曠之罪。以肅朝綱。以安私分。不勝千萬幸甚。臣無任屛營祈懇之至。答曰。省疏具悉。卿其勿辭。俟少間察任。
정조 5년
右參贊李衍祥疏曰。伏以。臣罪臣自知矣。不量人器之不稱。而洊叨重任。每懼職事之必僨。而不早解免。終至於漫不加戢束昏不能檢察。乃有無前之事。於是乎臣罪無所逃矣。論其勘斷。合被重科。相奏堂箚。俱屬太寬。而聖度包荒。竟從薄譴。臣仰戴恩庇。俯省釁咎。且感且惶。若靡所容。臺參繼而峻發。情踪一倍危蹙。逬出江外。只自縮伏訟愆而已。曾未幾日。恩旨鄭重。敍命遽下。曲加睿造。特紆異渥。未知負罪賤臣。何以得此於聖明之朝也。惝怳感激。自不覺涕淚之無從。臣雖冥迷。亦有不泯之彝性。則固宜有召卽膺。仰伸叩謝之忱。少效攢祝之誠。而念臣負衅。旣不可自恕。停論又異於常例。若使臣徒恃慈天之眷。輒諉重勘之倖逭。揚揚冒沒於朝著之間。則是眞所謂無忌憚者。臣爲是之懼。未敢唐突。日昨飭敎勤摰。召命踵臨。而匹夫之諒。終難放倒。竟不免坐違。跡涉慢傲。罪合萬殞。不意政府西壁之命。此際忽降。貶坐有期。天牌荐下。責諭又復截嚴。臣之驚懍隕蹙。到此益切。噫。臣薄勘已經。而罪衅自在。聖眷彌渥。而踪跡轉畸。向者違逋。實出於萬不獲已。而間因諫長之論列。旣有定式之還收。則目下去就。尤無可言。玆敢冒控短章。略暴危懇。伏乞聖慈。俯垂諒察。亟命鐫削臣職。仍治臣前後罪狀。以嚴法紀。以安微分。不勝大願。臣無任屛營懇禱之至。答曰。省疏具悉。諫啓不干於卿。卿其勿辭。卽速行公。
정조 5년
副司直徐有寧疏曰。伏以。臣之冒居摠戎之任。倏已一朞有五朔矣。跡起章句而四方傳笑。智昧韜𩎖而一軍解體。上孤河海之恩。下積丘山之戾。每一循省。不覺惶汗之浹衣也。竊念臣家偏被洪造。父子兄弟。踵武朝端觸事生疣。而惟殿下庇覆之。處世昧方。而惟殿下陶鑄之。頂踵毛髮。皆歸造化之力。則臣之一身。固已非臣之有也。苟使臣謀可以方物。才可以裨治。只當不計燥濕。生死向前。以少效涓埃之報。至若履滿之戒。過福之災。猶係一門之私事。義不敢爲是却顧。自圖占便之策。而疎迂之才。自知甚明。僨敗之慮。自量已熟。此所以受命以來。未或一日而忘其遞也。祗緣義分有懼於瀆擾。去就常多於掣礙。暫膺之計。遂至經歲必遞之願。便歸因循。一味尸素。徒費廩俸。今則昏憒轉甚。絲毫無補。垢瑕畢露於前後。醜拙莫逃於日月。雖以天地之大。淵藪之量。曲示包容。郵罰不加。而其不可久畀戎權之狀。豈以則哲之聖。未之俯燭也耶。臣若終始懷寵。盤礴不去。早晩顚沛。固不待智者。而知而亦豈不仰累於生成之聖德也。況臣素抱塊癖之症。積成沈痼。每當暑節。發作無常。少有勞瘁。輒爾昏窒。一或添加。動延數月。近因溽暑。又致衝亘。房闥之間。蠢動無路。賓對連行。而一未趨參。日昨問備之下。亦無變動之勢。臣心悚惶。已無可言。而揆諸國體。寧不虧損。今復一日二日。依前蹲據。一事羈縻。使此戎垣一局。便作臣養病之坊。則不但私分之兢蹙。在聖朝綜核之政。亦不容若是苟簡也。且今貶月已屆。考績當前。而目下病狀。萬無自力赴坐之望。莫重殿最之典。緣臣廢却。亦安有如許事體。此又臣必解之一端也。玆敢不避猥越。冒控短章。仰瀆崇嚴。伏乞聖慈。念重務之不可虛縻。諒臣言之非出飾讓。亟賜遞解。以便公事。以安私分。不勝幸甚。臣無任祈懇切祝之至。答曰。省疏具悉。往役數十里地易。來參一時貶坐難乎。卿其勿辭行公。
정조 5년
辛丑六月初三日卯時。上詣景慕宮。展拜入侍時。行都承旨巖璹。行左承旨金文淳。行右承旨李敬養。左副承旨徐有防。右副承旨金尙集。同副承旨兪恒柱。假注書趙興鎭趙衍德。編修官張顯慶。記事官文采五。以次隨駕。上具翼善冠袞龍袍。乘輿出賓陽門。下敎曰。禮房兼行兵房。駕出明政門。下敎曰。今以結束吏駕前擧行。有駭所見。近仗軍士盡去何處乎。有防曰。昌德宮向日入直軍士尙未許入。故以結束吏代行云矣。上曰。卽令退送。還宮時。以鍊習軍士待令事。分付。賤臣承命。分付。駕入日瞻門。命書傳敎曰。藥院無隨駕提調。且有實𧏮云。提調洪樂性許遞。此時提擧不可暫曠。禮曹判書鄭民始爲提調。卽爲牌招隨駕。書訖。上曰。藥房提調卽爲出牌。民始承牌卽進。上詣降輿所。命兵判入侍。李性源進前。上曰。近仗軍士俱是生疎之徒。有難擧行。向日昌德宮除出軍士中。使卽抄出鍊熟者。通融用之。可也。性源承命而退。通禮跪請降輿。上降輿入齋室。諸臣口傳問安訖。上出齋室。詣展拜所。通禮跪請再拜禮。上行禮畢。仍詣宮內奉審訖。還詣齋室。諸臣口傳問安訖。上出乘輿所。通禮跪請乘輿。上乘輿張鼓吹。由月覲門入明政門。命出標信解嚴。詣賓陽門。命書榻敎曰。抄啓文臣無職名人。令該曹。口傳付軍職。又命書榻敎曰。加味六和湯。自今日停止。書訖。入大內。諸臣口傳問安訖。以次退出。
정조 5년
辛丑六月初三日申時。上御涵仁亭。禮房承旨。前京畿監司同爲入侍時。禮房承旨徐有防。假注書趙衍德。編修官張顯慶。記事官文采五。前京畿監司李鎭衡。以次進伏訖。上曰。見卿久矣。鎭衡曰。得蒙天恩。幸以得遞矣。上曰。日前沈樂洙所謂士流論列傳敎。卿其見之否。鎭衡曰。臣果奉覽。不勝欽仰聖德。而人皆謂所恃者惟天而已云矣。上曰。李衍祥上疏。作爲引義之端。事當如是乎。鎭衡曰。臣姑未聞其事實矣。上曰。前臺臣之停啓。今此鄭昌聖。以起言端。故如是遣辭矣。鎭衡曰。然則似當引義矣。上曰。新溪君山訟事。卿之所見。果何如。鎭衡曰。臣巡過仁川時。歷見山地形止。則山下民家。果爲數三十戶。而或爲數十步。或爲百餘步。故執以民家狎近。果爲禁斷矣。今此彼隻稱冤。歸之大臣者。似涉過矣。上曰。畿內農形。雨後。果何如。鎭衡曰。卑下處雖或沈沒。野田善爲成稼。論其被災。不至大段矣。上曰。抄啓文臣誰果入來乎。知入。賤臣承命出。回奏曰。曺允大今方持講說來待云矣。有防曰。抄啓文臣無職名者。令該曹。口傳付軍職事。命下。而他皆有實職。只李顯默朴宗正。今以未通淸。姑無實軍銜。李錫夏。曾已回刺於槐院云矣。上謂鎭衡曰。從近入直摠府。從容登席。可也。仍命退。諸臣以次退出。
정조 5년
辛丑六月初三日酉時。上御涵仁亭。左副承旨與前待敎入侍時。左副承旨徐有防。假注書趙衍德。編修官張顯慶。記事官文采五。前待敎徐龍輔。以次進伏訖。上曰。在外玉堂知入。賤臣承命出。回奏曰。副校理李鼎揆。今方在外云矣。上曰。館錄從近爲之。然後可無苟簡矣。上曰。玉堂時任與在外人。竝懸錄以入。賤臣承命捧入。上曰。玉堂前望單子入之。顯慶承命捧入。上曰。抄啓講說。若已畢來。卽爲持入。賤臣承命捧入。仍命退。諸臣以次退出。
정조 5년
行都承旨嚴璹藥院進。行左承旨金文淳坐。行右承旨李敬養坐。左副承旨徐有防坐。右副承旨金尙集坐直。同副承旨兪恒柱坐直注書二員未差。假注書趙興鎭病趙衍德仕直。事變假注書姜彙鈺仕。
정조 5년
徐有防啓曰。大司憲李聖圭。掌令申致權。持平嚴思憲李運彬未肅拜。執義兪彦鏶。掌令權曮在外。今日以監察茶時之意。敢啓。傳曰。知道。
정조 5년
傳于兪恒柱曰。巡將古例。必以曾經吏判以下。皆入望中之故。近來遺制。觀於西班擧案而可知。今雖不復此制。亞銓以下。皆得差擬。則武臣之亞將。豈可不差。未知該曹法例。文臣則限以何品。武臣則限以何職。南行則亦何以爲之耶。知入。許多文武。不啻幾百。巡將望筒。文臣一人或二人塞責而已。此亦無義之一端。此後隨卽加抄。依俄者口傳下敎擧行。遐方白徒之陞資者。此亦疏通之政。不可不擬之。就元數中三之一。此輩擬之。無所不可。竝令以此知悉。此後違式。則該房察推。
정조 5년
傳于兪恒柱曰。左副承旨與提調入侍。
정조 5년
玉堂前望單子入之。副提學沈念祖。應敎洪明浩。副應敎朴天衡落點。
정조 5년
徐有防。以弘文館言啓曰。新除授副校理李鼎運。卽爲牌招察任。何如。傳曰。允。
정조 5년
有政。吏批。判書洪樂性牌不進。參判金夏材進。參議未差。左副承旨徐有防進。吏批啓曰。判書洪樂性牌招不進。參議未差。小臣獨政未安。何以爲之。敢稟。傳曰。仍爲之。以蔡濟恭爲平市提調鄭昌聖爲內資提調。申載文爲泰安郡守。金處升爲海南縣監。
정조 5년
兵批。判書李性源病。參判鄭一祥病。參議沈有鎭入直進。參知金宇鎭病。同副承旨兪恒柱進。副司直李在學。副司果李顯永。僉知單金鴻齡。
정조 5년
副校理前望單子入之。李鼎運落點。
정조 5년
兪恒柱啓曰。守令署經事。命下矣。掌令申致權。持平嚴思憲。獻納尹在醇。旣有只推之命。更卽牌招。大司憲李聖圭。大司諫鄭昌順。一體牌招。以爲署經之地。何如。傳曰。允。
정조 5년
兪恒柱。以戶曹言啓曰。昨日因傳敎。抄啓文臣當朔祿追給時。金載瓚洪履健李顯默朴宗正。因兵曹付祿移文。卽爲頒給。而至於承文副正字李祖承。雖未回刺。以其承文實職。自兵曹旣無付祿。故未免落漏於給祿中。今方依昨日例。當朔祿。卽爲上下事。分付該倉。而臣則不卽同時擧行。不勝惶恐之意。敢啓。傳曰。知道。
정조 5년
以掌令申致權。持平嚴思憲。獻納尹在醇牌不進罷職傳旨。傳于徐有防曰。只推。
정조 5년
兵曹口傳政事。副司果朴天衡。
정조 5년
以慶尙監司狀啓。本營債弊事。成命之下。淹延時月。惶恐待罪事。傳于徐有防曰。卿其勿待罪事。回諭。
정조 5년
兪恒柱。以義禁府言啓曰。博川前郡守李憲默拿囚之意。敢啓。傳曰。遠方之人盛暑滯囚。殊合軫念。且本罪係是例勘。考律後區別。功議減一等放送草記。
정조 5년
禁府啓目粘。海南縣監金敍九。泰安前郡守李胤馥。竝移義禁府處之。當該道臣。推考。何如。判付啓。依允。
정조 5년
禁府啓目。內資寺主簿全道郁。直長李邦仁。奉事黃仁熙等原情云云。傳旨內辭緣。泛稱遲晩。竝只刑推得情。何如。判付啓。除刑推議處爲良如敎。
정조 5년
禁府啓目。連山縣監權惠應原情云云。問目內辭緣。泛稱遲晩。刑推得情。何如。判付啓。除刑推議處爲良如敎。
정조 5년
辛丑六月初四日辰時。上御涵仁亭。藥房提調入待時。提調鄭民始。醫官吳道炯。左副承旨徐有防。假注書趙衍德。編修官張顯慶。記事官文采五。以次進伏訖。上曰。夜來登溷無數。精神甚薾。是何所祟乎。道炯曰。近日日氣蒸鬱。出於暑滯之症矣。上曰。服此湯劑。可得行氣之效耶。道炯曰。然矣。民始曰。臣聞首醫之言。則玉體欠寧。專由於風日乖常之致。而當此盛熱。晝御廣廈。以疏滯鬱之氣。似甚爲好云矣。上曰。今欲試之耳。命進加味六和湯。道炯跪進。上進服訖。上曰。何當更進乎。道炯曰。更待申時。可以進御矣。民始曰。見今內局人蔘。只有六兩。所儲是甚可悶矣。上曰。何其空乏之甚耶。民始曰。舊儲殆盡。新納未到故然矣。上曰。是甚不成說矣。民始曰。果然矣。上曰。興陽稅船。又見臭載。完伯若能申飭。則寧有此弊。甚可怪矣。民始曰。至於中路致敗。雖有監司之申飭。亦將奈何。第今飭敎屢降。船又致傷。故方惶恐待罪云矣。上曰。此實由於監司之不善擧行而然矣。民始曰。近因船隻不備。每致濫載。故果有此弊。右道又出漕船。則似甚便宜矣。上曰。致敗者是京江船乎。民始曰。皆是統營舊退船。故遭此破傷者多矣。上曰。他道伯請罷。他道守令。果有前例乎。民始曰。誠有是矣。上曰。昨夜卽命開政。而過三更不納望筒。吏議事亦甚可怪矣。民始曰。其所遲滯。或緣守令多窠而然矣。上曰。未肅拜未下直守令。當爲幾人乎。知入。賤臣承命出。回奏曰。未下直五人。未肅拜二人云矣。上曰。嶺伯狀啓。何如。民始曰。姑未得見矣。上曰。原其大體。則初非惟正之物。而只是營需所用耳。民始曰。旣係營需則盡數革罷。亦無所妨矣。上曰。予則欲以折半停止矣。民始曰。嶺伯之如是狀請者。特因領相御史之言。而有所云云矣。上曰。負債人或有難捧者云。而皆是營屬之所用矣。民始曰。若如道臣所請。以耗代用。而後若見縮。則必請原穀。今此狀請。果是必不成之事。當初御史之不與道臣而相議。獨自擅稟者。恐涉輕儇矣。上曰。李儒慶之久滯罪罷。亦涉如何。似當有收敍之典矣。民始曰。此是自下擧行之事矣。上曰。泰安郡守之相避請遞事。知入。賤臣承命出。回奏曰。與本道兵使爲娚妹間相避云矣。有防曰。泰安非但此也。曾經是邑。未過十年。故亦難赴任云矣。命書傳敎曰。政官牌招開政。又命書傳敎曰。應避及應遞守令竝改差。今日政各別擇差。又命書傳敎曰。兩司牌招未署經守令。使之署經。又命書傳敎曰。未下直守令。皆令明日辭朝。上曰。玉堂近甚苟簡。使之瀛錄。似甚爲宜矣。民始曰。聖敎誠好矣。民始曰。湯劑何當進御乎。上曰。監煎後自政院入稟。可也。仍命退。諸臣以次退出。
정조 5년
辛丑六月初四日未時。上御涵仁亭。藥房提調入侍時。提調鄭民始。醫官吳道炯。左副承旨徐有防。假注書趙衍德。編修官張顯慶。記事官文采五。以次進伏訖。民始曰。俄間聖體調攝。若何。上曰。內外交熱。尙未就寢。且無思食之念。似是氣未疏通而然矣。道炯曰。膈滯稍減。則泄症自可差勝矣。今此湯劑中。欲減人蔘者。恐致助熱。而姑未知何以爲之矣。上曰。待下敎製進。可也。命道炯少退。上曰。玉堂牌去來知入。副提學之旣在闕中。未畢科次。徑自出去事。亦爲知入。賤臣承命出。回奏曰。副提學則在三銓時。以政牌出後。以爲出去云矣。上曰。昨以再退政望。以爲引義乎。民始曰。旣犯做錯。似有情勢矣。上曰。科次何等至重。而監考未畢。肆然出去。是何義意乎。卽爲入來畢考事。分付。賤臣承命出傳。上曰。甲午堂錄時。卿其進參乎。民始曰。然矣。上曰。誰果有膺選人乎。民始曰。出六四翰林外。姑未記知矣。命道炯進湯劑。賤臣承命出。與道炯奉進湯劑。上進御訖。道炯曰。香橘茶亦爲進御。似合宜矣。命書榻敎曰。加味六和湯。去人蔘代沙蔘。加木香三分。藿香縮砂各五分煎入。又命書榻敎曰。加味六和湯。更爲煎入。命退。諸臣以次退出。
정조 5년
辛丑六月初四日戌時。上御涵仁亭。檢校直閣前翰林同爲入侍時。檢敎直閣鄭志儉。前翰林金載瓚。左副承旨徐有防。假注書趙衍德。編修官張顯慶。記事官文采五。以次進伏訖。上謂載瓚曰。爾之講說。果爲善撰矣。若以張皇說去。則殆同疑心科體。而爾能折中演釋。甚用嘉尙。爾其益加着力。且修史之役。從速了當。可也。命載瓚先退。上曰。副提學明當承牌乎。有防曰。一番上疏後。似當出仕。而或至有三四牌不膺命之慮矣。上曰。近來違牌者。視若無難。此實有傷國體。豈敢如是乎。有防曰。臣俄聞之。副應敎以兄弟之竝參會圈。有難承召云矣。命書傳敎曰。目今史局印役。校役方張。而兩郞之竝在館職。必有相妨。且有會圈之命。弟兄之同參會坐。似或爲體諒之端。副應敎朴天衡傳旨。勿施。本職許遞。使之專意史局。上曰。玉堂牌不進傳旨。皆以只推書出。李鼎運牌去來知入。賤臣承命出。回奏曰。今方承牌。來待闕外云矣。上曰。以明日肅謝事。分付。賤臣承命出傳。上曰。未署經人。今皆署經乎。知入。顯慶承命出。回奏曰。只有金晩根一人而已爲署經云矣。上曰。仁川御史似當昨今入來。而尙無消息。問于畿營以聞事。分付。賤臣承命出傳。上曰。嶺伯請罷債錢狀啓。檢校其果見之否。志儉曰。只聞其說矣。上曰。嶺營古稱雄藩。而今若如道臣所請。如干所儲錢穀。驅入代縮之條。則其弊尤無可言。予則以爲不罷得當矣。志儉曰。聖敎誠然矣。若從道臣所言。則方來之弊。安知其不愈甚於此乎。臣亦以爲不當罷之矣。有防曰。道臣所劃。果是必不成之事矣。上曰。嶺伯勿待罪事。卽令回諭。可也。仍命退。諸臣以次退出。
정조 5년
行都承旨嚴璹藥院進。行左承旨金文淳坐。行右承旨李敬養坐。左副承旨徐有防坐。右副承旨金尙集坐直。同副承旨兪恒柱坐直。注書二員未差。假注書趙興鎭病趙衍德仕直。事變假注書姜彙鈺仕。
정조 5년
徐有防啓曰。藥房三提調爲承候來待矣。傳曰。入侍。
정조 5년
下備忘記曰。召命已久。訖無動靜。近日內閣事。可謂不成說。況今貶期在卽。至有暫赴旋去之敎。曲諒業已至矣。事體分義。豈容乃爾。奎章閣一提學金鍾秀。二提學兪彦鎬。從重推考。自本閣更加申飭。斯速上來擧行。
정조 5년
兪恒柱啓曰。本館錄爲之事。命下矣。副提學沈念祖。應敎洪明浩。旣有只推之命。更卽牌招。以爲擧行之地。何如。傳曰。允。
정조 5년
有政。吏批。判書洪樂性牌不進。參判金夏材進。參議未差。行左承旨金文淳進。吏批啓曰。判書洪樂性牌招不進。參議未差。小臣獨政未安。何以爲之。敢稟。傳曰。仍爲之。以李命植爲弘文提學。奉常奉事單曺亨壽。